વલી ખાન (ઇરફાન ખાન) નવ વર્ષથી પાકિસ્તાનના કરાચી શહેરમાં રહે છે. આ નવ વર્ષ દરમ્યાન તે ભારતના સૌથી મોટા દુશ્મન અને આતંકવાદીઓને મદદ કરી રહેલા ગોલ્ડમૅન (રિશી કપૂર) નામના ડૉન પર નજર રાખવાથી માંડીને તેની રહેણીકરણી, તેનો રોજિંદો કાર્યક્રમ અને તેના સંપર્ક પર નજર રાખવાનું કામ કરે છે. વલી ખાનને બીજા કોઈએ નહીં પણ ભારત સરકારની રૉ સંસ્થાના ચીફ અશ્વિની રાવે જ પાકિસ્તાન મોકલીને આ કામગીરી સોંપી છે. વલી ખાન રૉ સાથે નિયમિત સંપર્કમાં છે. નવ વર્ષ પછી તેને એક મોકો એવો મળે છે જેમાં ગોલ્ડમૅનનું અપહરણ કરીને તેને ભારત લાવી શકાય. આખો માસ્ટર પ્લાન તૈયાર થાય છે અને એ પ્લાન મુજબ રૉ દ્વારા એક ટીમ તૈયાર કરવામાં આવે છે, જેની આગેવાની ભારતની ઇન્ડિયન આમ્ર્ડ ર્ફોસની માર્કોસ ટીમના સસ્પેન્ડેડ કૅપ્ટન રુદ્રપ્રતાપ સિંહ (અજુર્ન રામપાલ) અને રૉ સાથે સંકળાયેલી તથા બૉમ્બ બનાવવામાં એક્સપર્ટ છે એવી ઝોયા રહેમાન (હુમા કુરેશી)ને સોંપવામાં આવે છે. આ ટીમમાં રુદ્ર પોતાની સાથે અસલમ અન્સારી (આકાશ દહિયા) નામના મુંબઈના ચોરને પણ સામેલ કરે છે જે દોડમાં અવ્વલ છે. પ્લાન મુજબ નવ દિવસ પહેલાં રુદ્ર, ઝોયા અને અસલમ પાકિસ્તાન પહોંચી જાય છે અને વલીની સાથે રહીને ગોલ્ડમૅનને ભારત લઈ આવવાના મિશન પર લાગી જાય છે. આ પ્લાનમાં અનાયાસે જ રુદ્રને કરાચીની તવાયફ સૂર્યા (શ્રુતિ હાસન)નો સાથ મળે છે અને ગોલ્ડમૅનને ભારત પાછા લઈ આવનારાઓની ટીમ કુલ પાંચની બને છે. એવું નથી કે આ તમામ લોકો માત્ર દેશ માટે ગોલ્ડમૅનની સામે બદલો લેવા આવ્યા હોય. ગોલ્ડમૅનને કારણે આ સૌએ પોતપોતાની જિંદગીમાં અંગત વ્યક્તિ ગુમાવી છે.